**อย. บูรณาการหลายหน่วยงาน ลดบริโภคเกลือและโซเดียม เพื่อลดโรค**

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า โรคที่เกิดจากความเค็มเป็นอันตราย เพื่อลดการเจ็บป่วยด้วยโรคเรื้อรังจากการได้รับโซเดียมมากเกินความจำเป็น ซึ่งจะส่งผลต่อการเพิ่มระดับความดันโลหิต นำไปสู่การเกิดโรคหลอดเลือดหัวใจ โรคหลอดเลือดสมอง และโรคไตเรื้อรัง สำนักงานคณะกรรมการอาหารและยา (อย.) ได้บูรณาการร่วมกับหลายหน่วยงานในการลดเค็มลดโรค โดยสร้างความรอบรู้ด้านสุขภาพ (Health Literacy) ให้ประชาชนเกิดความตระหนัก สร้างกระแสให้สังคมไทยรู้เท่าทัน เลือกบริโภคอาหารที่มีโซเดียมต่ำ หรือโซเดียมน้อยลง ผ่านการรณรงค์ให้เลือกซื้อและบริโภคอาหารโดยอ่านฉลากโภชนาการ ฉลากจีดีเอ (GDA) และสัญลักษณ์โภชนาการอย่างง่าย “ทางเลือกสุขภาพ” (Healthier Choice Logo) และส่งเสริมให้ประชาชนเข้าถึงอาหารที่ได้รับการรับรองสัญลักษณ์ “ทางเลือกสุขภาพ” ด้วย ทั้งนี้ ได้ดำเนินการร่วมกับหน่วยงานภาคีที่มีมาตรการขับเคลื่อนต่างๆ เพื่อลดการบริโภคเค็ม เช่น แผนดำเนินการมาตรการทางภาษีของกรมสรรพสามิต ที่จะจัดเก็บภาษีในกลุ่มอาหารที่มีโซเดียมสูง เช่น กลุ่มอาหารกึ่งสำเร็จรูป โจ๊ก/ข้าวต้ม และกลุ่มขนมขบเคี้ยว การขับเคลื่อน (ร่าง) พระราชบัญญัติควบคุมการตลาดอาหารและเครื่องดื่มที่ส่งผลกระทบต่อสุขภาพเด็ก ของกรมอนามัย มาตรการส่งเสริมอาหารและอาหารท้องถิ่นที่มีปริมาณโซเดียมต่ำของกรมควบคุมโรค

-------------------------------------------------

**วันที่เผยแพร่ข่าว 30 กรกฎาคม 2566 ข่าวแจก 152 / ปีงบประมาณ พ.ศ. 2566**